FS Mirabeau (1909)

Mirabeau oli Ranskan laivaston vuonna 1911 valmistunut Danton-luokan pre-dreadnought-taistelulaiva.
Valmistus.
Alus tilattiin Lorientin laivastontelakalta, missä köli laskettiin 4. toukokuuta 1908. Alus laskettiin vesille 28. lokakuuta 1909 ja otettiin palvelukseen 1. elokuuta 1911.
Palvelus.
Alus liitettiin Ranskan Välimeren laivueen 1. laivueen 2. divisioonaan, jonka komentaja kontra-amiraali Gauchet nosti 15. elokuuta 1911 lippunsa aluksella. Se osallistui 4. syyskuuta Cap Brunin edustalla neljän sisaraluksensa kanssa Ranskan presidentti Armand Fallièresin laivastokatselmukseen. Alus lähti 19. toukokuuta 1913 Toulonista Provencen ja Tunisian väliselle merialueelle sotaharjoituksen, jonka yhteydessä järjestettiin 7. kesäkuuta presidentti Raymond Poincarén laivastokatselmus. Myöhemmin loka-joulukuussa alus risteili laivueensa mukana itäisellä Välimerellä vieraillen Egyptissä, Syyriassa ja Kreikassa. Alus osallistui toukokuussa 1914 läntisellä Välimerellä järjestettyyn suureen laivastoharjoitukseen.
Joulukuussa 1918 alus oli Odessassa, kun Venäjän vallankumouksen vuoksi päätettiin lähettää "Justice" sen tueksi. Taistelulaivat ja panssariristeilijä "Jules Michelet" lähettivät 11. joulukuuta joukkoja maihin, kun bolsevikit etenivät kohti Odessaa. Osasto muodosti vara-amiraali Ametin johtaman 2. laivueen, joka operoi 1. tammikuuta 1919 alkaen Mustallamerellä ja Marmaramerellä. Mustallamerellä osaston tehtävänä oli Sevastopolin suojaaminen, estää Ukrainan saartaminen sekä tuke liittoutuneiden oikeaa sivustaa.
Alus lähti 6. tammikuuta Odessasta Sevastopoliin, mistä se vapautti 7. tammikuuta "Démocratien". Seuraavana päivänä alus oli ankkurissa lahdella, kun alkoi lumimyrsky. Alus valmistautui kello 17 siirtymään poijulle No. 5, joka oli paremmin suojassa myrskyltä. Kuninkaallisen laivaston risteilijän "HMS Canterburyn" päällikkö päätti ranskalaisaluksen siirron vaarantavan oman aluksensa, jolloin hän pyysi ranskalaisia siirtymään. "Mirabeaun" siirtyessä lumi esti näkyvyyden, minkä seurauksena se ajautui karille. Aluksen perä vaurioitui pahoin ja keskimmäiset turbiinit lakkasivat toimimasta. Aluksen karilta irrottaminen edellytti 6 000 tonnin siirtoa alukselta. Proomujen ja uivien nostureiden avulla alukselta poistettiin tykkitornien panssarointeja, tykkejä, 18 kattilaa ja ammuksia sekä panssarivyön yläosat. Alus saatiin 6. huhtikuuta irti karilta.
Venäjän keisarikunnan laivaston risteilijä "Kagoul" ja hinaaja "Thernomore" hinasivat vaurioituneen taistelulaivan telakalle, missä todettiin pilkekölin ja akselien sekä potkurien vaurioituneen. Telakalla aloitettiin 12. huhtikuuta pois kuljetettujen materiaalien palautus, mutta punaisten eteneminen pakotti kiirehtimään aluksen vesille saamista. Alus vapautui 15. huhtikuuta telakalta, kun alukselle oli saatu tykit, ampumatarvikkeet ja osa panssarivyöstä. Sevastopoli evakuoitiin 5. toukokuuta, jolloin "Justice" ja viisi hinaajaa ottivat "Mirabeaun" hinaukseen. Alus oli 7.-15. toukokuuta Konstantinopolissa, mistä osasto jatkoi matkaa. Se kulki 7 solmun nopeudella 1 800 merimailia Touloniin, jonne saavuttiin 24. toukokuuta kello 9. Telakalla tehdyn tarkastuksen tuloksena alus poistettiin palveluksesta ja alusluettelosta 22. elokuuta. Se luovutettiin "Libérten" hylyn nostaneelle yhtiölle kompensaationa. Alus hinattiin Savonaan, missä se romutettiin 28. huhtikuuta 1922.